text: I dag bliver varm, varm, varm igen
  01 juni 2018 kl. 03.54
  Sidste måned, maj, slog rekord som den mest solrige i Danmark.
  
  Da solen stod op over Sønderborgs østlige horisontlinie klokken ni minutter i fem i morges, kunne man se på dens farve, at i dag, fredag den første juni, igen bliver en varm, varm, varm dag.
  Dens farve var allerede brændende knaldrød som en appelsin med sin egen indre ild, og dagens udsigt fra DMI bekræfter: Op til 28 grader, med svag til jævn vind omkring øst, og med mulighed for en lokal byge.
  Michal Scharling, klimatolog : "Det er helt exceptionelt."
  Og det fortsætter i aften: Fortsat masser af sol, og i nat tørt og klart vejr og temperaturer mellem 12 og 16 grader.
  Maj slog rekord
  I øvrigt: Maj 2018, som vi forlod ved midnat, blev den mest solrige måned i Danmark, siden Meteorologisk Institut begyndte at måle den slags i 1920. Det samlede antal solskinstimer oversteg 360 timer på 31 døgn.
  - Det er helt exceptionelt, siger klimatolog Michal Scharling, det betyder, at vi hver dag i hele måneden i gennemsnit har haft solskin i mere end 11 en halv time.
  Hidtil var maj i 2008 den mest solrige måned med allerede imponerende 347 solskinstimer. På tredjepladsen ligger maj i 1947 med 330 solskinstimer. Læs selv mere her.
  